CELEX: 32013D0013(01)
Language: da
Date: 2013-05-02 00:00:00
Title: 2013/220/EU: Den Europæiske Centralbanks afgørelse af 2. maj 2013 om midlertidige foranstaltninger vedrørende belånbarheden af omsættelige gældsinstrumenter, som er udstedt eller fuldt ud garanteret af Republikken Cypern (ECB/2013/13)

17.5.2013   
            
            
               DA
            
            
               Den Europæiske Unions Tidende
            
            
               L 133/26
            
         DEN EUROPÆISKE CENTRALBANKS AFGØRELSE
   af 2. maj 2013
   om midlertidige foranstaltninger vedrørende belånbarheden af omsættelige gældsinstrumenter, som er udstedt eller fuldt ud garanteret af Republikken Cypern
   (ECB/2013/13)
   (2013/220/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 3.1, første led, artikel 12.1, artikel 18, og artikel 34.1, andet led,
   under henvisning til retningslinje ECB/2011/14 af 20. september 2011 om Eurosystemets pengepolitiske instrumenter og procedurer (1), særlig afsnit 1.6, og afsnit 6.3.1, 6.3.2 og 6.4.2 i bilag I,
   under henvisning til retningslinje ECB/2013/4 af 20. marts 2013 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed (2), navnlig artikel 1, stk. 3, artikel 5 og artikel 7, og
   ud fra følgende betragtninger:
   
               (1)
            
            
               I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i de medlemsstater, der har euroen som valuta, udføre lånetransaktioner med kreditinstitutter og andre markedsdeltagere, hvor lån ydes mod passende sikkerhed. Standardkriterierne for belånbarheden af sikkerhed med henblik på Eurosystemets pengepolitiske operationer er fastlagt i bilag I til retningslinje ECB/2011/14.
            
         
               (2)
            
            
               I henhold til afsnit 1.6 i bilag I til retningslinje ECB/2011/14 kan Styrelsesrådet til enhver tid ændre instrumenterne, betingelserne, kriterierne og procedurerne for gennemførelsen af Eurosystemets pengepolitiske operationer. I henhold til afsnit 6.3.1 i bilag I til retningslinje ECB/2011/14 forbeholder Eurosystemet sig ret til at fastslå, om en udstedelse, udsteder, debitor eller garant opfylder kravene til høje standarder på grundlag af enhver oplysning, som det anser for relevant.
            
         
               (3)
            
            
               Omsættelige gældsinstrumenter, som er udstedt eller fuldt ud garanteret af Republikken Cypern opfylder på nuværende tidspunkt ikke Eurosystemets mindstekrav til grænseværdier for kreditkvalitet, der finder anvendelse på omsættelige gældsinstrumenter, som fastsat i bilag I til retningslinje ECB/2011/14.
            
         
               (4)
            
            
               Styrelsesrådet har taget højde for aftalememorandummet, som er indgået mellem Republikken Cypern og Europa-Kommissionen og godkendt af medlemsstaterne, og som afspejler det økonomiske og finansielle tilpasningsprogram for Cypern.
            
         
               (5)
            
            
               Dette program er efter Styrelsesrådets opfattelse tilstrækkelig til, at omsættelige gældsinstrumenter, som er udstedt eller fuldt ud garanteret af Republikken Cypern, er af en kvalitet, der er tilstrækkeligt høj til, at de kan anvendes som belånbar sikkerhed i forbindelse med Eurosystemets pengepolitiske operationer, uanset hvilke eksterne kreditvurderinger de måtte få.
            
         
               (6)
            
            
               Styrelsesrådet har derfor besluttet, at omsættelige gældsinstrumenter, som er udstedt eller fuldt ud garanteret af Republikken Cypern, på ny gøres belånbare som sikkerhed i forbindelse med Eurosystemets pengepolitiske operationer, under forbehold af at der anvendes særlige haircuts for disse instrumenter, som adskiller sig fra de haircuts, der fremgår af afsnit 6.4.2 i bilag I til retningslinje ECB/2011/14.
            
         
               (7)
            
            
               I henhold til artikel 7 i retningslinje ECB/2013/4 finder Eurosystemets grænseværdier for kreditkvalitet ikke anvendelse på omsættelige gældsinstrumenter, der er udstedt eller fuldt ud garanteret af centralregeringerne i medlemsstater i euroområdet, der er underlagt et program fra EU/Den Internationale Valutafond, medmindre Styrelsesrådet træffer beslutning om, at den pågældende medlemsstat ikke overholder de betingelser, der er knyttet til den finansielle støtte og/eller det makroøkonomiske program. I henhold til artikel 1, stk. 3, i samme retningslinje, er det imidlertid kun Irland, Den Hellenske Republik og Den Portugisiske Republik, der i forbindelse med artikel 5, stk.1, og artikel 7 betragtes som medlemsstater i euroområdet, der overholder et program fra EU/Den Internationale Valutafond. Der er derfor behov for en yderligere afgørelse fra Styrelsesrådet for at ophæve Eurosystemets grænseværdier for kreditkvalitet i forhold til omsættelige gældsinstrumenter, som er udstedt eller fuldt ud garanteret af Republikken Cypern.
            
         
               (8)
            
            
               Denne ekstraordinære foranstaltning gælder midlertidigt, indtil Styrelsesrådet vurderer, at den normale anvendelse af Eurosystemets belånbarhedskriterier og rammer for risikostyring i forbindelse med de pengepolitiske operationer kan indføres på ny, —
            
         VEDTAGET DENNE AFGØRELSE:
   Artikel 1
   Suspension af visse bestemmelser i retningslinje ECB/2011/14 og belånbarhed af omsættelige gældsinstrumenter, som er udstedt eller fuldt ud garanteret af Republikken Cypern
   1.   Eurosystemets mindstekrav til grænseværdier for kreditkvalitet, som fremgår af Eurosystemets rammer for kreditvurdering af visse omsættelige aktiver i afsnit 6.3.2 i bilag I til retningslinje ECB/2011/14, suspenderes for omsættelige gældsinstrumenter, som er udstedt eller fuldt ud garanteret af Republikken Cypern. I forbindelse med artikel 5, stk.1, og artikel 7 i retningslinje ECB/2013/4 betragtes Republikken Cypern som en medlemsstat i euroområdet, der opfylder et program fra EU/Den Internationale Valutafond.
   2.   Omsættelige gældsinstrumenter, som er udstedt eller fuldt ud garanteret af Republikken Cypern, underlægges de særlige haircuts, der fremgår af bilaget til denne afgørelse.
   3.   I tilfælde af uoverensstemmelse mellem denne afgørelse og retningslinjerne ECB/2011/14 og ECB/2013/4, således som disse er gennemført på nationalt plan af de nationale centralbanker, har denne afgørelse forrang.
   Artikel 2
   Ikrafttrædelse
   Denne afgørelse træder i kraft den 9. maj 2013.
   
      Udfærdiget i Bratislava, den 2. maj 2013.
      
         Mario DRAGHI
         
            Formand for ECB
         
      
   
   
      (1)  EUT L 331 af 14.12.2011, s. 1.
   
      (2)  EUT L 95 af 5.4.2013, s. 23.
   
      BILAG
      
         Oversigt over haircuts for omsættelige gældsinstrumenter, som er udstedt eller fuldt ud garanteret af Republikken Cypern
      
      
                  
                     Statsobligationer
                  
               
               
                  
                     Løbetidskurv
                  
               
               
                  
                     Haircuts for gældsinstrumenter med fast kuponrente og variabel kuponrente
                  
               
               
                  
                     Haircuts for gældsinstrumenter med nulkuponrente
                  
               
            
                  
                     0-1
                  
               
               
                  14,5
               
               
                  14,5
               
            
                  
                     1-3
                  
               
               
                  27,5
               
               
                  29,5
               
            
                  
                     3-5
                  
               
               
                  37,5
               
               
                  40,0
               
            
                  
                     5-7
                  
               
               
                  41,0
               
               
                  45,0
               
            
                  
                     7-10
                  
               
               
                  47,5
               
               
                  52,5
               
            
                  
                     > 10
                  
               
               
                  57,0
               
               
                  71,0
               
            
                  
                     Statsgaranterede bankobligationer og statsgaranterede ikke-finansielle erhvervsobligationer
                  
               
               
                  
                     Løbetidskurv
                  
               
               
                  
                     Haircuts for gældsinstrumenter med fast kuponrente og variabel kuponrente
                  
               
               
                  
                     Haircuts for gældsinstrumenter med nulkuponrente
                  
               
            
                  
                     0-1
                  
               
               
                  23,0
               
               
                  23,0
               
            
                  
                     1-3
                  
               
               
                  37,0
               
               
                  39,0
               
            
                  
                     3-5
                  
               
               
                  47,5
               
               
                  50,5
               
            
                  
                     5-7
                  
               
               
                  51,5
               
               
                  55,5
               
            
                  
                     7-10
                  
               
               
                  58,0
               
               
                  63,0
               
            
                  
                     > 10
                  
               
               
                  68,0
               
               
                  81,5